การประกอบธุรกิจของแต่ละสายผลิตภัณฑ์

3.  การประกอบธุรกิจ

    1.  การประกอบธุรกิจของบริษัท ซาฟารีเวิลด์ จำกัด (มหาชน)

  (1) ลักษณะของผลิตภัณฑ์และบริการ

บริษัทฯ ดำเนินธุรกิจการท่องเที่ยว ซึ่งเป็นธุรกิจการให้บริการ

ผลิตภัณฑ์และการให้บริการของซาฟารีเวิลด์แบ่งออกได้เป็น 5 ประเภทใหญ่ๆ ตามลักษณะของรายได้
ดังนี้

 ก. สวนสัตว์และการแสดงต่างๆ

สวนสัตว์และการแสดงประเภทต่างๆ เป็นส่วนสำคัญในการสร้างรายได้ให้กับบริษัทฯ แบ่งออกได้เป็น
4 กลุ่มใหญ่ๆ ดังนี้

1) สวนสัตว์เปิด (Safari Park)

สวนสัตว์เปิด เป็นสวนสัตว์ที่จำลองแบบให้คล้ายคลึงกับป่าซาฟารีอัฟริกา
เป็นแหล่งรวมสัตว์ป่านานาชนิด ได้แก่ แรดขาว อูฐ ยีราฟ เสือโคร่ง กวางแอนทีโลป
และสัตว์ประเภทอื่นอีกเป็นจำนวนมากที่หาชมได้ยากจากทั่วทุกมุมโลก
โดยจัดให้สัตว์เหล่านี้อาศัยอยู่ในสภาพแวดล้อมตามธรรมชาติเป็นส่วนๆ
ผู้เข้าชมสามารถชมและสัมผัสกับบรรยากาศที่คล้ายคลึงกับป่าซาฟารีอัฟริกา
และธรรมชาติความเป็นอยู่ของสัตว์ได้อย่างใกล้ชิด
ทำให้ได้รับความรู้และความเพลิดเพลินจากธรรมชาติของสัตว์ป่าซึ่งหาชมไม่ได้จากแหล่งอื่นในประเทศไทย
นอกจากนี้ ยังเป็นการสนับสนุนการอนุรักษ์สัตว์ป่าและสิ่งแวดล้อม
เพื่อให้เยาวชนได้มีโอกาสศึกษาและดูงานอีกด้วย

2) สวนสัตว์น้ำ (Marine Park) และสวนนก (Bird Park)

สวนสัตว์น้ำ เป็นสถานที่อยู่อาศัยของสัตว์น้ำที่สำคัญหลายชนิด เช่น โลมา สิงโตทะเล
ปลาแฟนซีคาร์พ จระเข้ และปลาช่อนยักษ์ เป็นต้น สำหรับสัตว์ที่อาศัยอยู่ในน้ำทะเลนั้น บริษัทฯ
มีระบบผลิตน้ำทะเลเทียมและทำให้สะอาดบริสุทธิ์ด้วยระบบโอโซนเป็นแห่งแรกของเอเชียและเป็นแห่งที่สามของโลก
ทำให้สวนสัตว์น้ำนี้ไม่จำเป็นต้องตั้งอยู่ใกล้ทะเล
ผู้เข้าชมจะได้รับความเพลิดเพลินกับธรรมชาติและความน่ารักของสัตว์น้ำประเภทต่างๆ

สำหรับในส่วนของสวนนก
เป็นที่อยู่อาศัยของนกที่หายากนานาชนิดจากแหล่งกำเนิดหลายประเทศในโลก
จัดไว้เป็นสัดส่วนอย่างสวยงาม ทำให้เกิดความเพลิดเพลินแก่ผู้เข้าชม
และได้รับความรู้เกี่ยวกับธรรมชาติและความเป็นอยู่ของสัตว์ต่างๆ
ซึ่งจะสร้างเสริมให้ผู้เข้าชมเกิดความรักและช่วยกันอนุรักษ์สัตว์
เหมาะสำหรับการจัดทัศนศึกษาเพื่อส่งเสริมความรู้แก่นักเรียนและนักศึกษาด้วย

3) การแสดงต่างๆ

การแสดงต่างๆ สามารถแบ่งออกได้เป็น 2 ประเภทใหญ่ๆ คือ :

  3.1 การแสดงความสามารถและความแสนรู้ของสัตว์ประเภทต่างๆ เช่น ลิงอุรังอุตัง โลมา
  สิงโตทะเล และนก เป็นต้น
  ที่ได้รับการฝึกสอนจากผู้เชี่ยวชาญทั้งคนไทยและชาวต่างชาติที่มีประสบการณ์ นอกจากนั้นในปี
  2543 บริษัทฯ ยังได้ว่าจ้างคณะละครสัตว์จากมอสโก ประเทศรัสเซีย ซึ่งได้นำหมี ลา และแพะ
  แสนรู้ มาทำการแสดงอีกด้วย

  3.2
  การแสดงโดยใช้นักแสดงที่จัดขึ้นเป็นการแสดงที่นำต้นแบบจากต่างประเทศมาปรับปรุงให้มีความเหมาะสมกับกลุ่มลูกค้าเป้าหมายของบริษัทฯ

ปัจจุบัน ซาฟารีเวิลด์ มีการแสดงทั้งหมด 7 ชุด ดังนี้

+------------------------------------+---------------------------------+
| 1. การแสดงของโลมา                  | 2. การแสดงของนก                 |
|                                    |                                 |
| 3. การแสดงของสิงโตทะเล              | 4. การแสดงของลิงอุรังอุตัง           |
|                                    |                                 |
| 5. การแสดงละครสัตว์มอสโก             | 6. การแสดงคาวบอยสตั๊นท์            |
|                                    |                                 |
| 7. การแสดงสงครามจารกรรม            |                                 |
+------------------------------------+---------------------------------+

การแสดงชุดที่ 1 ถึง 5 เป็นการแสดงความสามารถและความแสนรู้ของสัตว์
ซึ่งสร้างความสนุกสนาน และความเพลิดเพลินให้กับผู้เข้าชมเป็นอย่างยิ่ง

การแสดงคาวบอยสตั๊นท์ เป็นการแสดงการต่อสู้ที่เลียนแบบการต่อสู้จริงที่ให้ความสนุกสนาน
และความตื่นเต้นเร้าใจจากการแสดงด้วยระบบเสียงและ Special Effects
เพื่อให้เกิดความรู้สึกสมจริง ซึ่งเป็นฉากที่มีชื่อเสียง และประสบความสำเร็จเป็นอย่างดี

การแสดงสงครามจารกรรม เป็นการแสดงและเรื่องของสายลับระดับโลก ในลักษณะการต่อสู้
ผจญภัยของสายลับที่ได้รับมอบหมายให้ทำลายระเบิดนิวเคลียร์ล้างโลกที่เหล่าร้ายครอบครองอยู่
มีฉากการต่อสู้ที่สมจริง มีอุปกรณ์ต่างๆ ประกอบการแสดง เช่น เฮลิคอปเตอร์ รถไฟ รถถัง
และปืนเลเซอร์ เป็นต้น พร้อมนักแสดงกว่า 30 คน และ Special Effects
ที่ควบคุมด้วยระบบคอมพิวเตอร์

4) กิจกรรมเพื่อความตื่นเต้น และดึงดูดใจ
เป็นกิจกรรมที่ได้จัดสร้างขึ้นเพื่อให้ผู้เข้าชมได้รับความสนุกสนาน ตื่นเต้น
และเพลิดเพลินกับธรรมชาติของต้นไม้ใหญ่อันร่มรื่น และสัตว์ป่านานาชนิด ประกอบด้วย

4.1 การนั่งเรือล่องป่าชมธรรมชาติ (Jungle Cruise)

การนั่งเรือล่องป่าชมธรรมชาติ (Jungle Cruise) เป็นการนำผู้เข้าชมล่องเรือไปตาม
ลำน้ำที่แวดล้อมด้วยพันธุ์ไม้แบบป่าในเขตร้อนของเอเชียและอัฟริกา เผชิญกับจระเข้ยักษ์
ฝูงลิงกอริลลา และสัตว์ป่านานาชนิด
ชมการใช้ชีวิตของคนป่าพื้นเมืองที่มีการดำรงชีวิตอย่างอิสระตามแบบของอัฟริกา
โดยได้นำเทคโนโลยีจากประเทศสหรัฐอเมริกาในการจัดทำ Audio Animatronics
มาประกอบในกิจกรรม

4.2 การแสดงการให้อาหารสัตว์ดุร้าย (Feeding Show)

การแสดงการให้อาหารสัตว์ดุร้าย (Feeding Show)
เป็นการแสดงวิธีการให้อาหารสัตว์ที่ดุร้ายบางประเภท เช่น สิงโต เสือโคร่ง และหมี เป็นต้น
ผู้เข้าชมจะได้รับความตื่นเต้น และเรียนรู้อุปนิสัยการกินอาหารของสัตว์อย่างใกล้ชิด
ภายในบริเวณสวนสัตว์เปิด ซึ่งเป็นที่อยู่อาศัยของสัตว์ดังกล่าว

การเข้าชมสวนสัตว์ การแสดง และกิจกรรมบางรายการ ดังกล่าวข้างต้น
นักท่องเที่ยวสามารถเลือกซื้อบัตรเข้าชมในแต่ละส่วน
หรือจะซื้อบัตรรวมเพื่อชมการแสดงและกิจกรรมทุกชนิดก็ได้ บริษัทฯ มีรายได้จากการจำหน่ายบัตร
ดังกล่าวเป็นรายได้หลัก

 ข. อาหารและเครื่องดื่ม

เนื่องจากการเข้ามาท่องเที่ยวในซาฟารีเวิลด์จะต้องใช้เวลาตลอดทั้งวันจึงจะสามารถชมการแสดงดังกล่าวข้างต้นและชมธรรมชาติของพันธุ์ไม้นานาชนิดและสัตว์ต่างๆ
ได้อย่างทั่วถึง ดังนั้นบริษัทฯ จึงได้จัดบริการจำหน่ายอาหารและเครื่องดื่มที่สะอาด ถูกหลักอนามัย
เพื่อให้บริการและอำนวยความสะดวกสบายแก่ผู้เข้าชมด้วย
โดยจัดให้มีภัตตาคารและร้านอาหารหลายแห่ง ตั้งอยู่ทั่วไปตามจุดสำคัญๆ
และสามารถรองรับนักท่องเที่ยวได้พร้อมกันครั้งละประมาณ 6,000 ที่นั่ง
นอกจากนั้นแล้วยังมีซุ้มขายขนม ขบเคี้ยวและเครื่องดื่มอีกหลายแห่งไว้บริการเป็นจุดๆ อีกด้วย

 ค. สวนสนุกและเกมส์

นอกจากการแสดงต่างๆ และสวนสัตว์แล้ว บริษัทฯ ได้จัดหาเกมส์ต่างๆ มากมายหลายชนิด
เพื่อให้ความเพลิดเพลินแก่ลูกค้ากลุ่มเด็กๆ
โดยนำรูปแบบของเกมส์จากสวนสนุกในต่างประเทศมาปรับเปลี่ยนให้เหมาะกับกลุ่มลูกค้าของบริษัทฯ
ส่วนใหญ่จะเป็นแนวความคิดที่เน้นเชาว์และการออกกำลังกายเป็นหลัก

 ง. สินค้าที่ระลึก

บริษัทฯ ได้จัดให้มีศูนย์ขายสินค้าที่ระลึก เพื่อให้บริการแก่ผู้เข้าชมที่ต้องการซื้อสินค้าและของที่ระลึก
นอกจากจะมีร้านขายสินค้าที่ระลึกขนาดใหญ่ในพื้นที่ 1,000 ตารางเมตรไว้รองรับลูกค้าแล้ว
ยังได้จัดให้มีซุ้มขายสินค้าที่ระลึกประมาณ 7 จุด และจัดเจ้าหน้าที่ขายตามเวทีการแสดงต่างๆ
ทั้งนี้เพื่อให้ผู้เข้าชมสามารถเลือกซื้อสินค้าได้สะดวกยิ่งขึ้น

 จ. รถโค้ชปรับอากาศ 

บริษัทฯ ได้จัดให้มีรถโค้ชปรับอากาศขนาดใหญ่จุ 42 และ 44 ที่นั่ง จำนวน 20 คัน และขนาดจุ 27
ที่นั่งจำนวน 10 คัน เพื่อให้บริการแก่ลูกค้าที่มาเข้าชมเป็นหมู่คณะ ได้แก่ นักเรียน นักศึกษา
บริษัทห้างร้าน และนักท่องเที่ยว
นอกจากนี้ยังให้เช่าแก่ผู้ที่มีความประสงค์จะจัดทัศนศึกษาหรือเดินทางไปต่างจังหวัดเป็นกลุ่มอีกด้วย

การดำเนินงานของบริษัท ซาฟารีเวิลด์ จำกัด (มหาชน)
อยู่ภายใต้พระราชบัญญัติสงวนและคุ้มครองสัตว์ป่า พ.ศ. 2535 และพระราชบัญญัติสวนสัตว์สาธารณะ
พ.ศ. 2535 ซึ่งบริษัทฯ ได้รับใบอนุญาตให้จัดตั้งและดำเนินกิจการสวนสัตว์สาธารณะ
จากกรมป่าไม้และกรมประมง

  (2) การตลาดและสภาวะการแข่งขัน

- กลยุทธ์การแข่งขัน

บริษัทฯ มีกลยุทธ์ในการแข่งขันที่สำคัญ 4 ประการคือ ความหลากหลายของผลิตภัณฑ์
คุณภาพของผลิตภัณฑ์ การกำหนดกลุ่มเป้าหมาย
และการสร้างภาพพจน์และการกำหนดตำแหน่งในการแข่งขัน

1) ความหลากหลายของผลิตภัณฑ์

บริษัทฯ มีผลิตภัณฑ์หลักที่จะเสนอให้แก่นักท่องเที่ยวถึง 4 ชนิด คือ สวนสัตว์เปิด สวนสัตว์น้ำ
การแสดงต่างๆ และกิจกรรมการสร้างความบันเทิงต่างๆ ในขณะที่ Theme Park
ที่มีชื่อเสียงของโลกส่วนใหญ่จะมีผลิตภัณฑ์หลักเพียงอย่างใดอย่างหนึ่งเท่านั้น
ความหลากหลายนี้จึงทำให้ซาฟารีเวิลด์เป็น Theme Park
เพียงแห่งเดียวในโลกที่มีจุดเด่นเหล่านี้ครบครัน และเป็นการยากที่ผู้ประกอบการอื่นๆ
ภายในประเทศและประเทศในแถบเอเซียจะทำตามได้ในปัจจุบัน

2) คุณภาพของผลิตภัณฑ์

สัตว์ป่า สัตว์น้ำ และนกทุกชนิดที่นำมาแสดงนั้น
เป็นสัตว์สวยงามที่มีคุณค่าและหายากจากแหล่งกำเนิดในทวีปต่างๆ ทั่วโลก
สัตว์ที่นำมาแสดงจะได้รับการฝึกเป็นอย่างดีจากผู้ฝึกมืออาชีพ
และนำมาจัดแสดงให้ผู้ชมได้สัมผัสในบรรยากาศที่เป็นธรรมชาติมากที่สุด ส่วนการแสดงต่างๆ นั้น
ได้เลือกสรรมาจากการแสดงที่ดีเด่นของโลกที่ได้พิสูจน์แล้วว่า เป็นที่นิยมของนักท่องเที่ยวทุกเพศ
ทุกวัย ทุกชาติ และทุกภาษา มาเป็นเวลานานอย่างไม่เสื่อมคลาย และการแสดงนั้น
ส่วนใหญ่ไม่มีแสดงในที่อื่นใดในทวีปเอเชีย
นอกจากนี้ยังมีการปรับปรุงและพัฒนาให้ดียิ่งขึ้นอยู่ตลอดเวลา
ด้วยจุดมุ่งหมายเพื่อดึงดูดให้นักท่องเที่ยวเกิดความรู้สึกว่า
ถ้ามาประเทศไทยแล้วหากไม่ได้มาซาฟารีเวิลด์ก็เปรียบเสมือนไม่ได้มาประเทศไทย

3) การกำหนดกลุ่มเป้าหมาย

กลุ่มเป้าหมายของบริษัทฯ นั้น ครอบคลุมนักท่องเที่ยวทั้งชาวไทยและชาวต่างประเทศ ทุกชาติ
ทุกภาษา ทุกเพศ และทุกวัย ซึ่งทุกคนจะสามารถเข้าชมได้ทุกฤดูกาล โดยไม่มีข้อจำกัดใดๆ บริษัทฯ
สามารถกำหนดกลุ่มเป้าหมายในลักษณะนี้ได้ เนื่องจากความหลากหลายและคุณภาพของผลิตภัณฑ์
ซึ่งสนองตอบต่อความต้องการในด้านการพักผ่อนหย่อนใจที่อิงธรรมชาติ
และทำให้กลุ่มเป้าหมายดังกล่าวสามารถเข้าชมซ้ำแล้วซ้ำอีก
ไม่ว่าวัยหรือช่วงชีวิตจะเปลี่ยนแปลงไปอย่างไร

4) การสร้างภาพพจน์และการกำหนดตำแหน่งการแข่งขัน

บริษัทฯ ต้องการสร้างภาพพจน์และดำเนินการให้ซาฟารีเวิลด์เป็นแหล่งท่องเที่ยวที่มีมาตรฐานสูง
จนเป็นที่ยอมรับในระดับนานาชาติ ทั้งในด้านสวนสัตว์เปิด สวนสัตว์น้ำ สวนนก และการแสดง
รวมทั้งคุณภาพของการให้บริการที่เกี่ยวข้องอย่างครบถ้วน นอกจากนี้ธุรกิจของบริษัทฯ
ยังสอดคล้องกับกระแสแนวโน้มโลกาภิวัฒน์ที่เน้นถึงความสัมพันธ์ระหว่างมนุษย์กับสัตว์และธรรมชาติ
บริษัทฯ จึงได้กำหนดตำแหน่งการแข่งขันของตนเองให้เป็นแหล่งท่องเที่ยวที่ให้ความสุข สนุกสนาน
และความรู้สึกผ่อนคลายแก่สมาชิกทุกคนในครอบครัวจากการที่ได้มาสัมผัสกับสัตว์
และต้นไม้ในสภาพแวดล้อมที่เป็นธรรมชาติซึ่งหาชมได้ยากยิ่งในปัจจุบัน บริษัทฯ
ต้องการที่จะให้สาธารณชนตระหนักว่า การดำเนินธุรกิจของบริษัทฯ
นั้นมิได้มีประโยชน์แก่สังคมเฉพาะในด้านเศรษฐกิจเท่านั้น
แต่ยังมีคุณค่าในการให้ความรู้แก่เยาวชนในด้านการศึกษา
และการอนุรักษ์ธรรมชาติและสภาวะแวดล้อมอีกด้วย

นอกจากนี้ บริษัทฯ ยังจัดให้มีบริการเพื่อสังคม เช่น การจัดให้เด็กพิการ เด็กยากจน และคนชรา
เข้าเยี่ยมชมในโอกาสต่างๆ อย่างสม่ำเสมอ ตลอดจนเป็นสถานที่ฝึกงานของนิสิตนักศึกษา
ในสาขาสัตวบาลและสัตวแพทย์ศาสตร์
และเป็นสถานที่ศึกษาดูงานด้านการจัดการสถานที่ท่องเที่ยวและสวนสัตว์แก่เจ้าหน้าที่ระดับสูงของรัฐ
ทั้งจากภายในประเทศและจากต่างประเทศอีกด้วย

อย่างไรก็ตาม เมื่อเปรียบเทียบกับกิจการในประเภทธุรกิจเดียวกันแล้ว พบว่าบริษัทฯ
อาจจะมีข้อได้เปรียบคู่แข่งในด้านต่างๆ ดังนี้

  1. ขนาดของกิจการของบริษัทฯ ค่อนข้างใหญ่ ต้องใช้การลงทุนค่อนข้างสูง
  ขณะนี้ยังไม่มีกิจการใดในธุรกิจประเภทเดียวกันในประเทศ มีขนาดและมูลค่าการลงทุนใกล้เคียง
  หรือมากกว่าบริษัทฯ

  2. มีทำเลที่ตั้งอยู่ภายในเขตกรุงเทพมหานคร ทำให้สะดวกต่อการเดินทางมาท่องเที่ยว

3. ที่ตั้งของธุรกิจอยู่ในทำเลที่มีนักท่องเที่ยวจำนวนมากเป็นอันดับสามรองจากกรุงเทพฯ
และเชียงใหม่ และประกอบไปด้วยนักท่องเที่ยวมีศักยภาพในการใช้จ่ายสูง

  4.
  มีการดำเนินงานโดยผู้บริหารที่มีประสบการณ์ในการดำเนินงานของบริษัทใหญ่ประสบความสำเร็จมาแล้วเป็นเวลาหลายปี

5. เป็นธุรกิจความบันเทิงที่มีสาระ โดยเน้นที่จะให้ความสุข สนุกสนาน ต่อคนทุกชาติ ทุกภาษา
และทุกเพศ ทุกวัย

- ลักษณะลูกค้ากลุ่มเป้าหมาย

บริษัทได้กำหนดตลาดนักท่องเที่ยวที่เป็นกลุ่มเป้าหมายไว้คือ
กลุ่มนักท่องเที่ยวชาวต่างชาติที่เดินทางเข้าสู่ภูเก็ตเป็นเป้าหมายหลัก
และนักท่องเที่ยวคนไทยทั้งคนในท้องถิ่นและนักท่องเที่ยวจากภาคต่างๆ ทั่วประเทศเป็นเป้าหมายรอง
ลักษณะของนักท่องเที่ยวแต่ละกลุ่มมีความต้องการที่เหมือนกันคือ
ต้องการมาชมความงดงามทางธรรมชาติของเกาะภูเก็ตที่ได้ชื่อว่าเป็น “ไข่มุกแห่งอันดามัน”
และต้องการพักผ่อนภายใต้สิ่งอำนวยความสะดวกอย่างครบถ้วน ในด้านที่พัก อาหาร
และความสะดวกในการเดินทาง ลูกค้าที่เป็นชาวต่างชาติมักจะพักอยู่ที่ภูเก็ตนานกว่าลูกค้าคนไทย
แต่จังหวัดภูเก็ตยังขาดการให้บริการความบันเทิงที่มีมาตรฐานสากลในเวลากลางคืน
ดังนั้นการสร้างสถานบันเทิงขนาดใหญ่ของภูเก็ตแฟนตาซีจึงสามารถที่จะรองรับลูกค้าได้หลายประเภท
คือ

1. กลุ่มลูกค้าชาวต่างประเทศทั้งที่มากับบริษัทนำเที่ยว หรือมาเองเป็นครอบครัวและหมู่คณะ

2. กลุ่มลูกค้าคนไทยที่ต้องการพักผ่อนและชมความงามทางธรรมชาติของภูเก็ต

3. กลุ่มลูกค้าที่เดินทางเป็นหมู่คณะเพื่อการประชุม สัมมนา และจัดกิจกรรมท่องเที่ยวร่วมกัน

4. กลุ่มลูกค้าท้องถิ่นและจังหวัดใกล้เคียงที่ต้องการชมความบันเทิงใหม่ๆ ที่แปลกออกไป

สัดส่วนของลูกค้าของบริษัทฯ แยกตามประเภทในระยะ 2 ปีย้อนหลัง ตั้งแต่ปี 2542-2543 มีดังนี้

  --------------------------------- ----------- -------- ----------- -------
  ประเภทของลูกค้า                     ปี 2543               ปี 2542      

                                    คน/ครั้ง      %        คน/ครั้ง      %

  1. กลุ่มบุคคลทั่วไป (Walk-in)          23,092      4.3      40,429      12.7

  2. กลุ่มนักท่องเที่ยว                   500,283     93.0     267,471     84.0

  3. กลุ่มนักท่องเที่ยวภายในประเทศ        14,257      2.7      10,498      3.3

  รวม                               537,632     100.0    318,398     100.0

  อัตราการเพิ่มของจำนวนผู้เข้าชม (ร้อยละ)  68.9                 N.A.        
  --------------------------------- ----------- -------- ----------- -------

หมายเหตุ 1. กลุ่มบุคคลทั่วไป หมายถึง กลุ่มของนักท่องเที่ยวคนไทย
และชาวต่างชาติที่ซื้อบัตรเข้าชมกับบริษัทฯ

โดยไม่ผ่านตัวแทน

2. กลุ่มนักท่องเที่ยว หมายถึง
กลุ่มของนักท่องเที่ยวคนไทยและชาวต่างชาติที่เดินทางกับบริษัทนำเที่ยว

และซื้อบัตรเข้าชมผ่านตัวแทนต่างๆ

3. กลุ่มนักท่องเที่ยวภายในประเทศ
เป็นนักท่องเที่ยวคนไทยที่เดินทางกับบริษัทนำเที่ยวภายในประเทศ

โดยเฉพาะ

- การจำหน่ายและช่องทางการจัดจำหน่าย

เนื่องจากกิจกรรมของภูเก็ตแฟนตาซีเป็นกิจกรรมแนวใหม่ที่เริ่มจะมีขึ้นในประเทศไทยเป็นครั้งแรก
ดังนั้นบริษัทย่อยจึงได้กำหนดแผนงานในการจัดจำหน่าย ซึ่งใช้ทั้ง Pull และ Push Strategies
เพื่อสร้างความรู้ให้แก่นักท่องเที่ยวเกี่ยวกับผลิตภัณฑ์และการให้บริการที่ภูเก็ตแฟนตาซีได้จัดทำขึ้น

บริษัทฯ ได้กำหนดแผนงานในการจัดจำหน่ายไว้ดังนี้

  1. ใช้การโฆษณาและประชาสัมพันธ์ โดยเฉพาะในช่วงที่บริษัทฯ จะมีการแสดงชุดใหม่
  ให้กลุ่มลูกค้าได้รับทราบ โดยผ่านสื่อต่างๆ ได้แก่ โทรทัศน์ วิทยุ และหนังสือพิมพ์ อย่างทั่วถึง

  2. ส่งทีมงานขายเข้าติดต่อกับกลุ่มลูกค้าเป้าหมายโดยตรง
  โดยเฉพาะกลุ่มลูกค้าที่เป็นกลุ่มพนักงานบริษัท ห้างร้านต่างๆ
  และกลุ่มนักเรียนตามสถาบันการศึกษาอย่างสม่ำเสมอ

  3. ทำข้อตกลงกับบริษัททัวร์ต่างๆ
  เพื่อให้มีการนำนักท่องเที่ยวจากต่างประเทศเข้าชมการแสดงและสวนสัตว์เปิดของบริษัทฯ

- สภาพการแข่งขันภายในอุตสาหกรรม

กิจการประเภทธุรกิจท่องเที่ยวในประเทศไทย  ซึ่งประกอบธุรกิจในแนวเดียวกันกับของบริษัทฯ
ที่น่าสนใจและเป็นที่รู้จักของนักท่องเที่ยวทั้งในประเทศและต่างประเทศ อาจแบ่งได้เป็น 2 กลุ่ม คือ

  - กลุ่มสวนสัตว์ ได้แก่ สวนสัตว์ดุสิต สวนสัตว์เขาเขียว สวนสามพราน ฟาร์มจระเข้ สวน นงนุช
  มินิสยาม สวนสัตว์พาต้า และโอเอซิสซีเวิลด์
  กิจการเหล่านี้มีสัตว์และธรรมชาติเป็นจุดดึงดูดความสนใจ

  - กลุ่มสวนสนุก ได้แก่ สวนสยาม แดนเนรมิต ดรีมเวิลด์ โอเชียนเวิลด์
  และสวนสนุกในห้างสรรพสินค้าต่างๆ กิจการเหล่านี้มีเครื่องเล่นต่างๆ เป็นจุดดึงดูดความสนใจ

อย่างไรก็ตาม ไม่มีกิจการใดดังกล่าวข้างต้นที่มีธุรกิจคล้ายคลึงและมีบริการอื่นๆ
ให้แก่นักท่องเที่ยวอย่างครบถ้วนเหมือนกับกิจการของบริษัทฯ ซึ่งนอกจากจะเป็นสวนสัตว์แล้ว
ยังเน้นในด้านการให้ความบันเทิงจากการแสดงของ นักแสดงและสัตว์ต่างๆ ดังที่กล่าวมาแล้วข้างต้น
ดังนั้น จึงไม่อาจจะถือได้ว่ากิจการของบริษัทฯ มีคู่แข่งขันอย่างแท้จริง

  (3) การจัดหาผลิตภัณฑ์และบริการ

การให้บริการของบริษัทฯ ที่เปิดให้บริการในระหว่างเวลา 9.00 น. - 17.00 น.
ทุกวันโดยไม่มีวันหยุด แบ่งได้เป็น 5 ประเภทใหญ่ๆ ดังนี้

1. สวนสัตว์และการแสดงต่างๆ 2. อาหารและเครื่องดื่ม

3. สวนสนุกและเกมส์ 4. สินค้าที่ระลึก

5. รถโค้ชปรับอากาศ

1) ความสามารถในการให้บริการ

 สวนสัตว์และการแสดงต่างๆ

- ส่วนของสวนสัตว์ เปิดให้บริการในระหว่างเวลา 9.00 น. - 17.00 น.
โดยผู้เข้าชมสามารถที่จะนำพาหนะส่วนตัวเข้าชม หรือจะใช้บริการรถปรับอากาศที่บริษัทฯ
จัดไว้ให้ก็ได้

- ส่วนของการแสดงที่จัดแสดงอยู่ในปัจจุบันจำนวน 7 ชุด ให้บริการเป็นรอบสลับหมุนเวียนกันไป
โดยการแสดงแต่ละรอบใช้เวลารอบละ 20-45 นาที
และได้เพิ่มรอบการแสดงจากวันธรรมดาที่มีวันละ 1 รอบเป็น ในวันเสาร์-อาทิตย์วันละ 2 รอบ
ในวันหยุดนักขัตฤกษ์วันละ 2-3 รอบ

 อาหารและเครื่องดื่ม

บริษัทฯ ให้บริการด้านอาหารและเครื่องดื่ม ที่มีทั้งบริการอาหารแบบบุฟเฟ่ต์
และอาหารจานเดียวที่สามารถเลือกซื้อได้ตามอัธยาศัย โดยได้จัดจำนวนที่นั่งในภัตตาคารต่างๆ
ที่มีอยู่ 5 แห่ง สามารถให้บริการภายในเวลาเดียวกันได้มากกว่า 6,000 ที่นั่ง
นอกจากนี้ยังมีซุ้มบริการน้ำดื่ม ผลไม้ และขนม ตามบริเวณต่างๆ อีกประมาณ 20 จุด

 สวนสนุกและเกมส์

ในพื้นที่กว่า 400 ตารางเมตร ในบริเวณสวนน้ำ (Marine Park) บริษัทฯ
ได้จัดตกแต่งบริเวณเป็นสวนสนุกและจัดให้มีเครื่องเล่นเกมส์ต่างๆ
ที่ผลิตขึ้นทั้งภายในและภายนอกประเทศ เพื่อให้ผู้เข้าชมโดยเฉพาะเด็กได้สนุกสนานเพลิดเพลินด้วย

การจำหน่ายสินค้าที่ระลึก

บริษัทฯ ได้จัดสถานที่ไว้สำหรับให้ผู้เข้าชมเลือกซื้อสินค้าที่ระลึก 2 แห่ง รวมพื้นที่ประมาณ 1,000
ตารางเมตร นอกจากนี้ยังมีจุดขายตามเวทีและจุดต่างๆ อีกรวม 7 จุดทั่วทั้งบริเวณ
โดยได้จัดหาสินค้าที่ระลึกให้ผู้เข้าชมเลือกซื้อเป็นของฝาก และของที่ระลึกได้หลากหลายชนิด

 บริการรถโค้ชปรับอากาศ

บริษัทฯ มีรถโค้ชปรับอากาศไว้บริการแก่ลูกค้าและนักท่องเที่ยวรวม 30 คัน เป็นแบบ 42
ที่นั่งและมีห้อง สุขภัณฑ์ จำนวน 10 คัน เป็นแบบ 44 ที่นั่งและไม่มีห้องสุขภัณฑ์ จำนวน 10 คัน
และรถขนาด 27 ที่นั่ง จำนวน 10 คัน

2) การจัดหาวัตถุดิบหรือผลิตภัณฑ์เพื่อจำหน่าย

การจัดซื้อจัดหาสัตว์

การจัดซื้อจัดหาสัตว์ของบริษัทฯ ได้มาจาก 2 แหล่งด้วยกัน คือ จากในประเทศ
และจากต่างประเทศ ซึ่งอาจสรุปได้โดยสังเขปดังต่อไปนี้ คือ

การจัดซื้อจัดหาสัตว์ในประเทศ ซึ่งมักจะเป็นสัตว์ขนาดเล็กถึงขนาดกลาง เช่น หมี เสือ กระทิง
กวาง นกต่างๆ โดยติดต่อผ่านสวนสัตว์
หน่วยงานหรือองค์กรที่เกี่ยวข้องกับการเลี้ยงดูเพาะพันธุ์สัตว์ป่า ฟาร์มเพาะเลี้ยงสัตว์ป่าที่ได้รับ
อนุญาตจากกรมป่าไม้หรือกรมประมง ซึ่งจะใช้เวลาในการจัดซื้อจัดหาประมาณ 1-3 เดือน
สัตว์เหล่านี้จะต้องเป็นสัตว์ที่ได้รับ
การจดทะเบียนถือครองสัตว์ป่าอย่างถูกต้องตามกฎหมายหรือตามพระราชบัญญัติสงวนและคุ้มครองสัตว์ป่า
โดยกรมป่าไม้หรือกรมประมง และเมื่อได้ครอบครองสัตว์หรือสัตว์ป่าดังกล่าวแล้ว บริษัทฯ
จะต้องแจ้งการครอบครองหรือมีไว้ซึ่งสัตว์ป่าชนิดนั้น
รวมทั้งต้องปฏิบัติตามกฎระเบียบข้อบังคับซึ่งทางกรมป่าไม้ กรมประมง
หรือกรมปศุสัตว์ได้กำหนดขึ้นสำหรับการดูแลเลี้ยงสัตว์ป่าของสวนสัตว์ตามพระราชบัญญัติว่าด้วยสวนสัตว์สาธารณะ
ปี 2535 การขนส่งสัตว์ต่างๆ มักกระทำโดยทาง รถยนต์
ภายใต้การควบคุมดูแลอย่างดีของสัตวแพทย์หรือเจ้าหน้าที่ผู้มีความชำนาญ

การจัดซื้อจัดหาสัตว์จากต่างประเทศ ซึ่งมักจะเป็นสัตว์ขนาดกลางถึงขนาดใหญ่ เช่น แรด ยีราฟ
สิงโตทะเล โลมา มีการติดต่อคล้ายคลึงกับการจัดซื้อจัดหาสัตว์ในประเทศ
แต่จะใช้เวลาในการจัดหาประมาณ 6 เดือน - 3 ปี
การนำเข้าหรือส่งออกต้องได้รับอนุญาตจากหน่วยงานที่กำกับดูแลการนำเข้าหรือส่งออกให้เป็นไปตามอนุสัญญาว่าด้วยการค้าระหว่างประเทศซึ่งชนิดของสัตว์ป่าและพืชป่าที่ใกล้จะสูญพันธุ์
(CITES) ที่มีสำนักงานประจำอยู่ในหน่วยงานที่เกี่ยวข้องของรัฐบาลประเทศนั้น เช่น กรมป่าไม้
กรมประมง เป็นต้น ส่วนในด้านการขนส่งสัตว์จากต่างประเทศ นิยมใช้การขนส่งทางเครื่องบิน
เนื่องจากสะดวก รวดเร็ว และอัตราการสูญเสียต่ำกว่าวิธีอื่น
และเมื่อสัตว์ป่าเหล่านั้นมาถึงจะต้องผ่านการตรวจสอบจากกรมศุลกากรเพื่อชำระภาษี
และตรวจสอบเอกสารกับกรมป่าไม้หรือกรมประมง
จากนั้นจึงทำการตรวจสอบโรคระบาดที่กรมปศุสัตว์ก่อนจะนำมาเลี้ยงในสวนสัตว์
การขนส่งสัตว์จากต่างประเทศโดยทางเครื่องบินนั้น
จะต้องอยู่ในความควบคุมดูแลอย่างใกล้ชิดของสัตวแพทย์หรือเจ้าหน้าที่ผู้มีความชำนาญเช่นเดียวกัน

การเลี้ยงดูและบำรุงรักษาสัตว์

สัตว์ในซาฟารีเวิลด์ แบ่งได้เป็น 4 ประเภทใหญ่ๆ ด้วยกัน คือ สัตว์บก สัตว์ปีก สัตว์น้ำ
และสัตว์เลื้อยคลาน ซึ่งแบ่งได้มากกว่า 320 ชนิด เป็นจำนวนรวมประมาณ 4,000 ตัว
ทั้งนี้ยังไม่รวมปลาบางชนิด เช่น ปลาบึก และปลาคาร์พ ซึ่งมีเป็นจำนวนมาก
มีเจ้าหน้าที่ดูแลสัตว์เหล่านี้รวม 65 คน ในจำนวนนี้มีผู้เชี่ยวชาญชาวต่างชาติจำนวน 3 คนอยู่ประจำ
คอยให้คำแนะนำและควบคุมดูแลเลี้ยงสัตว์และฝึกหัดสัตว์เพื่อการแสดง
และมีสัตวแพทย์ประจำคอยดูแลบำรุงรักษาสุขภาพสัตว์
และยังมีสัตวแพทย์ที่ปรึกษาชาวต่างชาติอีกจำนวนหนึ่ง ซึ่งประจำที่สวนสัตว์ต่างประเทศ แต่บริษัทฯ
สามารถขอคำแนะนำปรึกษาได้ตลอดเวลา

พนักงานผู้ดูแลเลี้ยงสัตว์และบำรุงรักษาสัตว์ทุกคนได้ผ่านการอบรมฝึกสอนจากผู้เชี่ยวชาญและสัตวแพทย์
ทั้งในภาคทฤษฎีและปฏิบัติอย่างสม่ำเสมอ เพื่อให้มีความรู้ความเข้าใจเกี่ยวกับสัตว์ในแง่ต่างๆ
นอกจากนั้นยังมีการเชิญผู้ชำนาญการในสาขาความรู้ต่างๆ จากหน่วยงานทั้งในและต่างประเทศมา
อบรมฝึกสอน อีกทั้งยังมีการส่งเจ้าหน้าที่ดูแลสัตว์
และสัตวแพทย์ไปดูงานและรับการอบรมยังต่างประเทศอยู่เป็นประจำ
เพื่อเป็นการเพิ่มพูนประสบการณ์และความรู้อีกด้วย

พนักงานผู้ดูแลเลี้ยงสัตว์และบำรุงรักษาสัตว์เหล่านี้ต้องจดบันทึกรายงานสัตว์ในด้านพฤติกรรมการใช้ชีวิต
การกินอาหาร การขับถ่าย หรือการเปลี่ยนแปลงเกี่ยวกับตัวสัตว์ให้สัตวแพทย์ทราบเป็นระยะๆ
เพื่อให้การดูแลสัตว์เป็นไปอย่างถูกต้องตามหลักวิชาการและมุ่งเน้นการป้องกันโรคหรือเหตุอันมิได้เกิดจากโรคอันอาจเป็นผลต่อสุขภาพสัตว์
เช่น การฉีดวัคซีนตามโปรแกรม การถ่ายพยาธิ และการตรวจ สุขภาพประจำปี เป็นต้น

สิ่งต่างๆ ที่ได้กล่าวมานี้ เป็นผลให้สัตว์ต่างๆ ของบริษัทฯ
มีอัตราการเกิดและการตายดีกว่ามาตรฐานทั่วไป

การให้ความช่วยเหลือด้านเทคนิคและการจัดการ

ในการสร้างสรรค์ชุดการแสดงขนาดใหญ่ที่น่าสนใจใหม่ๆ
โดยเฉพาะชุดการแสดงที่ใช้นักแสดงในลักษณะของ Live Action Show บริษัทฯ
จะว่าจ้างผู้เชี่ยวชาญจากต่างประเทศ ซึ่งมีผลงานเป็นที่ยอมรับกันแล้วในวงการ
มาให้คำแนะนำปรึกษาในการผลิตการแสดงในแต่ละชุดเป็นคราวๆ ไป
เพื่อให้การแสดงได้ระดับมาตรฐานและเป็นที่น่าสนใจแก่ผู้ชมยิ่งๆ ขึ้นไป

ในการทำสัญญาว่าจ้างผู้เชี่ยวชาญสร้างสรรค์การแสดงที่เป็น Live Action Show นั้น
จะมีการทำสัญญาให้ความช่วยเหลือใน 2 ขั้นตอน คือ

1) สัญญาในขั้นตอน Pre-Production Phase ซึ่งครอบคลุมการออกแบบเนื้อเรื่อง
สถานที่และฉาก อุปกรณ์ประกอบการแสดง Special Effects และระบบแสงเสียงต่างๆ
รวมทั้งการให้คำปรึกษา จัดทำคู่มือสำหรับระบบที่สำคัญๆ
และการออกแบบที่มีรายละเอียดชัดเจนเพียงพอที่จะดำเนินการต่อในขั้นต่อๆ ไปได้
บางกรณีอาจรวมถึงการควบคุมดูแลการติดตั้งอุปกรณ์และการทดลองระบบด้วย

2) สัญญาในขั้นตอน Post-Production/Opening Phase ซึ่งครอบคลุมการจัดหานักแสดง
การกำหนด ตารางการฝึกซ้อมเป็นประจำ
และการปรับปรุงและพัฒนาการแสดงให้ดีจนได้ระดับมาตรฐานและเป็นที่พอใจในช่วงประมาณ 2
เดือนก่อนเปิดการแสดง และหลังเปิดการแสดงแล้ว
หากยังมีความต้องการก็อาจขยายเวลาได้ตามความจำเป็น

โดยทั่วไปแล้ว ทั้งบริษัทที่ปรึกษาและตัวผู้แสดงจะมีจำนวนให้เลือกมาก ดังนั้นจึงอาจจะกล่าวได้ว่า
บริษัทฯ ไม่มีความยากลำบากในการจัดหาบริษัทที่ปรึกษาและนักแสดงแต่อย่างใด

นอกจากการจัดหาสัตว์ การจัดหาการแสดงดังที่กล่าวข้างต้นแล้ว การจัดหาในส่วนอื่น เช่น
การจัดหาสินค้า ที่ระลึก ทำโดยการสั่งซื้อหรือสั่งผลิตจากแหล่งต่างๆ ภายในประเทศ
ส่วนเครื่องเล่นเกมส์ส่วนใหญ่ จะซื้อจากแหล่งผลิตภายในประเทศ
ยกเว้นเครื่องเล่นเกมส์ไฟฟ้าซึ่งสั่งจากต่างประเทศ

1.  การประกอบธุรกิจของบริษัท ภูเก็ตแฟนตาซี จำกัด (บริษัทย่อย)

  (1) ลักษณะของผลิตภัณฑ์และบริการ

บริษัทย่อยดำเนินธุรกิจการให้บริการด้านการท่องเที่ยวเช่นเดียวกันกับบริษัทฯ
ผลิตภัณฑ์และการให้บริการของบริษัทย่อยแบ่งออกเป็น 3 ประเภท ตามลักษณะรายได้ ดังนี้

- การแสดงในโรงละคร

อาคารโรงละครที่ก่อสร้างขึ้น เป็นโรงละครที่ติดเครื่องปรับอากาศทั้งหลัง ก่อสร้างบนเนื้อที่ประมาณ
23,500 ตารางเมตร สูงประมาณ 21 เมตร
ภายในอาคารโรงละครประกอบด้วยส่วนของเวทีการแสดงขนาดประมาณ 1,200 ตารางเมตร
ที่ได้ติดตั้งลิฟท์ใต้ดินขนาดใหญ่ให้สามารถเลื่อนฉากและเวทีการแสดงขึ้นลงได้อย่างรวดเร็ว
ส่วนของที่นั่งชมการแสดงจุประมาณ 3,000 ที่นั่ง ส่วนของห้องใต้ดินสำหรับเก็บฉาก
และส่วนของห้องโถงขนาดใหญ่ที่จุผู้เข้าชมในแต่ละรอบได้ประมาณ 3,000 คน

อาคารโรงละครทั้งภายในและภายนอกได้ตกแต่งในลักษณะของวังโบราณ
ที่ทำให้ผู้เข้าชมการแสดงในโรงละครมีความรู้สึกว่าได้เดินเข้าสู่วังสมัยเก่า
และได้เรียกชื่อโรงละครนี้ว่า “วังไอยรา” นอกจากนั้น
ด้านหน้าทางเข้าโรงละครยังได้ติดตั้งระบบแสง และสี ที่ทันสมัย
เพื่อทำให้เกิดความสวยงามตระการตาในเวลากลางคืนอีกด้วย

การจัดการแสดงบนเวทีประกอบด้วยการแสดงของนักแสดงและสัตว์ต่างๆ ประมาณ 14 ฉาก
โดยใช้เวลาในการแสดงในแต่ละรอบประมาณ 80 นาที
การแสดงในแต่ละฉากได้นำเอาศิลปะและวัฒนธรรมไทยมาประยุกต์กับเทคโนโลยีที่ทันสมัย
ซึ่งประกอบด้วย

- เมจิกอิลลูชั่นที่แสดงทั่วไปในลาสเวกัส (Las Vegas-style magical illusions)

- การแสดงละครสัตว์คาราวานช้าง (Elephant circus acts)

- การใช้ดินระเบิดจากพลุประกอบการแสดงที่ทันสมัย (Pyrotechnics)

- ระบบ 4 มิติ (4-D in-theater effects)

- การแสดงกายกรรม (Acrobatics)

- การแสดงเหินเวหา (Aerial performances)

- การใช้สเปเชี่ยลเอฟเฟคส์ (Special effects)

- การแสดงสตั๊นท์ ผาดโผน (Stunts)

การแสดงในแต่ละฉากเป็นจินตนาการโดยสมมติให้เป็นเรื่องของเจ้าชายที่เดินทางผจญภัยไปในที่ต่างๆ
ซึ่งในแต่ละฉากได้สอดแทรกนาฏศิลป์พื้นเมือง เช่น การแสดงโขน หนังตะลุง ระบำกินรี
และการรำไทยทั้ง 4 ภาค เป็นต้น ไว้ด้วย นอกจากนั้นยังมีการแสดงของขบวนพาเหรดของช้าง
การหายตัวของช้าง และการแสดงมายากลซึ่งเป็นเทคนิคพิเศษ ซึ่งเป็นจุดเด่นของการแสดงอีกด้วย

- การจำหน่ายอาหารและเครื่องดื่ม

เพื่อให้บริการความบันเทิงในเวลากลางคืนแก่ผู้เข้าชมอย่างครบถ้วน
ภูเก็ตแฟนตาซีจึงจัดให้มีบริการด้านอาหารและเครื่องดื่มด้วย
โดยได้ก่อสร้างอาคารภัตตาคารทรงไทยขนาดใหญ่บนเนื้อที่ประมาณ 8,500 ตารางเมตร
สามารถจุผู้ใช้บริการได้ประมาณครั้งละ 4,000 ที่นั่ง
ภายในตกแต่งด้วยภาพวาดลวดลายไทยและรูปปั้นเป็นตัวกินรี โดยเรียกชื่อภัตตาคารนี้ว่า
“ภัตตาคารมโนราห์ทอง” และได้จัดบริการอาหารแบบบุฟเฟ่ต์ที่มีอาหารนานาชนิดให้เลือกรับประทาน
เช่น อาหารไทย อาหารจีน และอาหารยุโรป เป็นต้น

- การจำหน่ายสินค้าที่ระลึก และกิจกรรมต่างๆ

บนพื้นที่ประมาณ 3,800 ตารางเมตรด้านข้างโรงละคร
ภูเก็ตแฟนตาซีได้ก่อสร้างร้านขายสินค้าที่ระลึกและลานสวนสนุกขึ้น ซึ่งมีชื่อเรียกว่า “หมู่บ้านหรรษา”
ประกอบด้วยร้านขายสินค้าที่ระลึกจำนวน 16 ร้าน ที่ได้จัดหาสินค้าที่มีคุณภาพนานาชนิดมาจำหน่าย
โดยเน้นถึงสินค้าพื้นเมือง เช่น ผ้าไหมไทย ไม้แกะสลัก เครื่องเงิน เครื่องถม เครื่องหนัง
และขนมไทย เป็นต้น ด้านหน้าของร้านค้าแต่ละร้านได้ตกแต่งด้วยแสง สี อันตระการตา
และได้จัดให้มีการสาธิตหัตถกรรมไทย การละเล่น พื้นเมือง และขบวนพาเหรดต่างๆ
ที่จะทำให้ผู้เข้าชมมีความสนุกสนาน เพลิดเพลิน นอกเหนือไปจากการเลือกซื้อสินค้าที่ระลึก
นอกจากนั้นยังได้จัดให้มีเครื่องเล่นเกมส์แบบต่างๆ
รวบรวมไว้ในลานเกมส์ที่ได้ตกแต่งบริเวณตามศิลปะของไทยในวรรณคดีเรื่องรามเกียรติ์อีกด้วย

นอกจากการให้บริการในบริเวณพื้นที่ดังกล่าวข้างต้นแล้ว
ภูเก็ตแฟนตาซียังได้จัดพาหนะซึ่งเป็นรถตู้ปรับอากาศจำนวน 69 คันไว้อำนวยความสะดวก
และบริการรับส่งผู้เข้าชมที่ไม่ได้มาเป็นหมู่คณะ และต้องการใช้บริการรถรับส่งของบริษัท

บริษัท ภูเก็ตแฟนตาซี จำกัด
ได้รับการส่งเสริมการลงทุนจากคณะกรรมการส่งเสริมการลงทุนในกิจการศูนย์แสดงศิลปวัฒนธรรมประเภท
7.38 กิจการนันทนาการที่สนับสนุนการท่องเที่ยว เมื่อวันที่ 19 กุมภาพันธ์ 2541
คณะกรรมการส่งเสริมการลงทุนได้ออกบัตรส่งเสริมเลขที่ 1078/2541 ให้กับบริษัทย่อย
โดยได้รับสิทธิและประโยชน์ที่สำคัญ ดังนี้

1. ให้ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

2.
ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลาแปดปี
นับแต่วันที่เริ่มมีรายได้จากการประกอบกิจการนั้น
เฉพาะรายได้จากการจำหน่ายบัตรในรูปแบบบัตรรวมเหมาจ่าย

3. ให้ได้รับการยกเว้นไม่ต้องนำเงินปันผลจากกิจการที่ได้รับการส่งเสริม
ซึ่งได้รับยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้น

4.
ให้ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละห้าสิบของอัตราปกติมีกำหนดห้าปี
นับจากวันที่พ้นกำหนดระยะเวลาตามข้อ 2
เฉพาะรายได้จากการจำหน่ายบัตรในรูปแบบบัตรรวมเหมาจ่าย

5. ให้ได้รับอนุญาตให้หักค่าขนส่ง ค่าไฟฟ้า และค่าประปา
สองเท่าของค่าใช้จ่ายดังกล่าวเป็นระยะเวลาสิบปี นับแต่วันเริ่มมีรายได้จากการประกอบกิจการนั้น

6.
ให้ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละยี่สิบห้าของเงินลงทุน
นอกเหนือไปจากการหักค่าเสื่อมราคาตามปกติ

ทั้งนี้การได้รับการส่งเสริมการลงทุนของบริษัท ภูเก็ตแฟนตาซี จำกัด
จะต้องปฏิบัติตามเงื่อนไขที่สำคัญ ดังนี้

1. เครื่องจักรที่ใช้ในกิจการจะต้องเป็นเครื่องจักรที่ทันสมัย มีประสิทธิภาพ
และเครื่องจักรที่ได้รับการยกเว้นอากรขาเข้านั้นจะต้องนำเข้ามาภายในวันที่ 19 กุมภาพันธ์ 2544
หากไม่สามารถนำเข้ามาได้ทันภายในกำหนดนี้
จะต้องได้รับอนุมัติให้ขยายเวลาการนำเข้าจากคณะกรรมการ

2. จะต้องเริ่มงาน เช่น เริ่มทำการก่อสร้างและเริ่มสั่งซื้อเครื่องจักรภายในกำหนด 6 เดือน
นับแต่วันที่ออกบัตรส่งเสริม และเมื่อเริ่มงานดังกล่าวแล้ว
ให้รายงานพร้อมทั้งส่งหลักฐานให้สำนักงานทราบ

3. จะต้องดำเนินการให้แล้วเสร็จพร้อมที่จะเปิดดำเนินงานได้ภายในกำหนดเวลาไม่เกิน 30 เดือน
นับแต่วันที่ออกบัตรส่งเสริม
และก่อนที่จะเปิดดำเนินการจะต้องแจ้งเป็นหนังสือให้สำนักงานทราบล่วงหน้าไม่น้อยกว่า 15
วันเพื่อทำการตรวจสอบอนุญาตให้เปิดดำเนินการ

4.
จะต้องจัดให้มีและใช้ระบบป้องกันและควบคุมมิให้เกิดผลเสียหายต่อคุณภาพสิ่งแวดล้อมหรือที่จะก่อให้เกิดอันตรายหรือความเดือดร้อนรำคาญแก่ผู้อยู่ใกล้เคียง
โดยมีการรับรองจากกระทรวงอุตสาหกรรมหรือสถาบันที่ส่วนราชการที่เกี่ยวข้องให้ความเห็นชอบ
จะต้องปฏิบัติตามกฎหมายความปลอดภัยอย่างครบถ้วน รวมทั้งมีมาตรการความปลอดภัยอื่นๆ
อย่างต่อเนื่อง
และหากหยุดดำเนินกิจการเกินกว่าสองเดือนจะต้องได้รับอนุญาตเป็นหนังสือจากสำนักงาน

5. จะต้องมีทุนจดทะเบียนไม่น้อยกว่าห้าร้อยล้านบาท
โดยจะต้องชำระเต็มมูลค่าหุ้นก่อนวันเปิดดำเนินการ

6. บุคคลผู้มีสัญชาติไทยจะต้องถือหุ้นรวมทั้งสิ้นไม่น้อยกว่าร้อยละห้าสิบเอ็ดของทุนจดทะเบียน

7. จะต้องดำเนินการตามสาระสำคัญของโครงการที่ได้รับการส่งเสริม ในเรื่องดังต่อไปนี้

  7.1 เป็นกิจการ ศูนย์แสดงศิลปวัฒนธรรม และขนาดของกิจการ ประกอบด้วย

  - โรงละคร ขนาดความจุ 3,000 ที่นั่ง

  - ภัตตาคารทรงไทย ขนาดความจุ 4,000 ที่นั่ง

  - กลุ่มศาลาไทย จำนวน 16 หลัง

  7.2 จะต้องมีขนาดการลงทุนไม่รวมค่าที่ดินและทุนหมุนเวียน ไม่น้อยกว่ายี่สิบล้านบาท
  หากน้อยกว่าจะถูกเพิกถอนสิทธิและประโยชน์ทั้งหมด

  7.3 จะต้องจัดให้มีศูนย์แสดงศิลปวัฒนธรรม และหัตถกรรม มีพื้นที่ประมาณ 240 ไร่

  7.4 จะต้องมีพื้นที่สีเขียวร้อยละ 15 และพื้นที่จอดรถร้อยละ 15 ของพื้นที่ทั้งหมด

  7.5 จะต้องมีการจัดแสดงสาธิต
  และต้องดำเนินการตามโครงการที่เสนอขอรับการส่งเสริมและคณะกรรมการอนุมัติ

  7.6
  จะต้องเร่งรัดฝึกอบรมและสนับสนุนคนไทยให้สามารถปฏิบัติงานตามโครงการที่ได้รับการส่งเสริมแทน

  ช่างฝีมือหรือผู้ชำนาญการซึ่งเป็นคนต่างด้าวภายในเวลาที่คณะกรรมการกำหนด

8.
จะต้องจัดทำบัญชีรายรับ-รายจ่ายสำหรับกิจการที่ได้รับการส่งเสริมแยกต่างหากจากกิจการส่วนอื่น
ไม่ว่าจะได้รับการส่งเสริมหรือไม่ก็ตาม
เพื่อประโยชน์ในการคำนวณกำไรสุทธิที่ได้รับยกเว้นภาษีเงินได้นิติบุคคลตามมาตรา 31

นอกจากนั้น การดำเนินงานของภูเก็ตแฟนตาซี
ยังต้องอยู่ภายใต้พระราชบัญญัติป้องกันภยันตรายอันเกิดแต่การเล่นมหรสพ พ.ศ. 2464 อีกด้วย

  (2) การตลาดและสภาวะการแข่งขัน

- กลยุทธ์การแข่งขัน

ภูเก็ตแฟนตาซีมีกลยุทธ์การแข่งขันที่สำคัญ 4 ประการคือ ความแตกต่างของผลิตภัณฑ์
คุณภาพของผลิตภัณฑ์ การกำหนดกลุ่มเป้าหมาย
และการสร้างภาพพจน์และการกำหนดตำแหน่งในการแข่งขัน

1) ความแตกต่างของผลิตภัณฑ์

ภูเก็ตแฟนตาซีมีความมุ่งมั่นที่จะสร้างความบันเทิงในรูปแบบใหม่ให้กับนักท่องเที่ยวที่เดินทางเข้าสู่ภูเก็ตด้วยการจัดสร้างผลิตภัณฑ์การแสดงที่มีมาตรฐานในระดับสากล
โดยได้นำเอาการแสดงศิลปวัฒนธรรมของไทยที่เป็นที่ยอมรับของนักท่องเที่ยวชาวต่างประเทศว่าเป็นเอกลักษณ์ประจำชาติมาประยุกต์กับเทคโนโลยีที่ทันสมัย
เพื่อสร้างความบันเทิงให้กับนักท่องเที่ยวทั้งชาวไทยและชาวต่างประเทศ

การจัดการแสดงของภูเก็ตแฟนตาซี
มีความแตกต่างไปจากการแสดงทางศิลปวัฒนธรรมที่จัดแสดงในสถานที่ต่างๆ โดยทั่วไป
เพราะได้นำเอาจุดเด่นของวัฒนธรรมและความเป็นอยู่ของคนไทยทั้ง 4 ภาค นำเอาตำนานและ
วรรณคดีของไทยที่เป็นที่รู้จักกันดี เช่น รามเกียรติ์ มาผสมผสานกับเทคนิคการแสดงที่ทันสมัย เช่น
ระบบเหินเวหา ระบบ แสงเลเซอร์ และ Special Effects ต่างๆ เป็นต้น
นอกจากนั้นได้นำช้างซึ่งเป็นสัตว์สัญลักษณ์ของประเทศจำนวนหลายสิบเชือกมาประกอบการแสดงในลักษณะละครสัตว์และการจัดขบวนช้างออกศึก
เพื่อให้นักท่องเที่ยวชาวต่างประเทศได้ประทับใจในวัฒนธรรมประเพณี
และความเป็นอยู่ของคนไทยมากยิ่งขึ้น ซึ่งก็เป็นลักษณะเด่นของการแสดงประการหนึ่ง

สำหรับผู้เข้าชมที่เป็นคนไทยซึ่งอาจจะมีความคุ้นเคยกับการแสดงทางวัฒนธรรมของไทยอยู่แล้วนั้นภูเก็ตแฟนตาซีได้นำเอาเทคนิคการแสดงที่ทันสมัยในหลายระบบ
นอกเหนือจากที่กล่าวข้างต้นแล้วก็มีอาทิเช่น เทคนิคอิลลูชั่น (การหายตัว) เทคนิค 4 มิติ
ซึ่งเป็นเทคนิคที่แสดงกันอย่างแพร่หลายในต่างประเทศมาประกอบการแสดง
ทั้งนี้เพื่อให้ผู้เข้าชมคนไทยได้มีความสนุกสนาน ตื่นเต้น
และประทับใจในการแสดงที่ได้มาตรฐานสากล
เช่นเดียวกับในต่างประเทศโดยไม่ต้องเสียเวลาและค่าใช้จ่ายเพื่อเดินทางไปชมในต่างประเทศ

การนำเอาศิลปวัฒนธรรมและวรรณคดีไทยมาประยุกต์กับเทคนิคต่างๆ ที่ทันสมัย
ตลอดจนการก่อสร้างโรงละครขนาดใหญ่ที่จุผู้เข้าชมได้ถึง 3,000 คน
และการก่อสร้างภัตตาคารขนาดจุ 4,000 ที่นั่งนั้น
นับว่าเป็นการดำเนินธุรกิจความบันเทิงแห่งแรกในประเทศไทยที่เป็นศูนย์รวมนักท่องเที่ยวขนาดใหญ่
ที่ยังไม่มีผู้ประกอบการรายใดได้ทำมาก่อน

2) คุณภาพของผลิตภัณฑ์

การจัดการแสดงในโรงละครถือได้ว่าเป็นผลิตภัณฑ์ที่สำคัญของภูเก็ตแฟนตาซีในอันที่จะสร้างความบันเทิงให้แก่ผู้เข้าชม
และด้วยความมุ่งมั่นของบริษัทที่จะสร้างความเป็นเอกลักษณ์เฉพาะในการแสดง
จึงได้มีการคัดเลือกบริษัทผู้ผลิตอุปกรณ์ การติดตั้งฉากและอุปกรณ์
และการติดตั้งระบบเทคนิคที่ทันสมัยตามที่กล่าวมาแล้ว
การจัดซื้ออุปกรณ์และการติดตั้งเป็นไปอย่างรอบคอบและมีขั้นตอน
โดยมีบริษัทที่ปรึกษาทั้งในและต่างประเทศให้คำแนะนำและควบคุมการก่อสร้างและการติดตั้งมาโดยตลอด
ได้มีการฝึกฝนนักแสดงอย่างหนักและมีการทดสอบการแสดงล่วงหน้าก่อนเปิดการแสดงจริงเป็นเวลานาน
ทั้งนี้เพื่อจัดการแสดงให้มีคุณภาพที่ดี มีมาตรฐานเทียบเท่ากับมาตรฐานสากล

3) การกำหนดกลุ่มเป้าหมาย

จากการศึกษาข้อมูลและสถิติเกี่ยวกับนักท่องเที่ยวก่อนการลงทุนสร้างภูเก็ตแฟนตาซี พบว่า ในปี
2538 มีนักท่องเที่ยวเดินทางเข้าสู่ภูเก็ตประมาณ 2.272 ล้านคน
ประกอบด้วยนักท่องเที่ยวชาวต่างชาติ 2.032 ล้านคน หรือประมาณร้อยละ 89.4
ส่วนที่เหลือเป็นนักท่องเที่ยวคนไทยที่มีทั้งที่เดินทางมาจากจังหวัดใกล้เคียง
และที่เดินทางมาจากภาคต่างๆ ของประเทศ นักท่องเที่ยวต่างประเทศได้ใช้เวลาพักที่ภูเก็ตเฉลี่ย
5.75 วัน และได้ใช้จ่ายเป็นค่าที่พัก ค่าอาหารและอื่นๆ เฉลี่ยวันละ 2,878 บาท
การที่นักท่องเที่ยวนิยมมาเที่ยวที่ภูเก็ต เนื่องจากจังหวัดภูเก็ตและจังหวัดใกล้เคียง เช่น กระบี่
และพังงา ยังคงรักษาสภาพแวดล้อมทางธรรมชาติไว้ได้เป็นอย่างดี ไม่ว่าจะเป็นหาดทรายที่สวยงาม
แนวปะการังตามเกาะต่างๆ รวมถึงสิ่งอำนวยความสะดวกที่จังหวัดภูเก็ตมีไว้ให้บริการอย่างครบถ้วน
ไม่ว่าจะเป็นโรงแรมที่พักและความสะดวกในการเดินทาง
โดยปกติแล้วการจัดรายการนำเที่ยวจะจัดให้นักท่องเที่ยวที่เดินทางมาจังหวัดภูเก็ตชมความสวยงามของเกาะต่างๆ
ในเวลากลางวัน ส่วนเวลากลางคืนไม่มีแหล่งบันเทิงอื่นใดให้บริการ
นักท่องเที่ยวส่วนใหญ่จะพักผ่อนอยู่ในที่พักเท่านั้น

ภูเก็ตแฟนตาซีจึงได้สร้างสถานบันเทิงในเวลากลางคืนขึ้น
เพื่อให้บริการแก่นักท่องเที่ยวที่มีเวลาพักอยู่ในภูเก็ตหลายคืน
แต่ไม่สามารถจะได้รับความบันเทิงอื่นใดในเวลากลางคืน
เพราะไม่มีสถานบันเทิงที่มีมาตรฐานไว้รองรับ
ลูกค้ากลุ่มเป้าหมายหลักของภูเก็ตแฟนตาซีจึงเป็นกลุ่มของนักท่องเที่ยวชาวต่างประเทศที่มีทั้งเวลาและมีกำลังซื้อสูง
อย่างไรก็ตามภูเก็ตแฟนตาซีก็ไม่ได้ละเลยกลุ่มนักท่องเที่ยวที่เป็นคนไทย
เพราะได้มีการนำเอาเทคนิคการแสดงที่ทันสมัยและเป็นที่แพร่หลายในต่างประเทศมาประกอบในการแสดง
เพื่อให้ผู้ชมที่เป็นคนไทยได้มีโอกาสชมเทคนิคต่างๆ โดยไม่ต้องเดินทางไปต่างประเทศ
ซึ่งจะต้องเสียค่าใช้จ่ายเป็นอันมาก และยังเป็นการสูญเสียเงินตราต่างประเทศอีกด้วย

4) การสร้างภาพพจน์และการกำหนดตำแหน่งการแข่งขัน

เช่นเดียวกันกับการดำเนินธุรกิจของซาฟารีเวิลด์ที่ต้องการสร้างภาพพจน์ในธุรกิจให้เป็นแหล่งท่องเที่ยวที่มีมาตรฐานสูง
ภูเก็ตแฟนตาซีได้กำหนดเป้าหมายไว้ในอันที่จะสร้างแหล่งบันเทิงที่มีมาตรฐานเทียบเท่ากับมาตรฐานสากล
ซึ่งการดำเนินธุรกิจของภูเก็ตแฟนตาซีน่าจะสัมฤทธิ์ผลได้มากกว่า
เพราะภูเก็ตแฟนตาซีมีผลิตภัณฑ์ที่ให้บริการแก่นักท่องเที่ยวน้อยประเภทกว่าบริษัทใหญ่
โดยซาฟารีเวิลด์มีทั้งสวนสัตว์ การแสดง การให้บริการอาหารเครื่องดื่ม การจำหน่ายสินค้า
ส่วนของภูเก็ตแฟนตาซีนั้นไม่ได้ดำเนินงานด้านสวนสัตว์
แต่ได้มุ่งเน้นด้านการแสดงโดยการนำเอาเทคนิคต่างๆ มาประกอบ
การจัดการในเรื่องที่เกี่ยวกับเครื่องมืออุปกรณ์นั้นไม่ยุ่งยากเท่ากับการจัดการเกี่ยวกับสัตว์
ดังนั้นการสร้างภาพพจน์ที่จะให้ภูเก็ตแฟนตาซีเป็นสถานบันเทิงที่ได้มาตรฐานสากลจึงทำได้ง่ายกว่า
การจัดสร้างการแสดงที่นำเทคนิคที่ทันสมัย
ประกอบกับการก่อสร้างอาคารสถานที่ที่มีเอกลักษณ์โดยเฉพาะของภูเก็ตแฟนตาซี
ด้วยขนาดการลงทุนในระดับสูงกว่า 3,000 ล้านบาท
ตลอดจนการจัดหาทำเลที่เป็นแหล่งท่องเที่ยวที่เหมาะสม เช่นที่จังหวัดภูเก็ตนี้
น่าจะเป็นธุรกิจที่จะหาคู่แข่งได้ไม่ง่ายนัก

เมื่อเปรียบเทียบกับธุรกิจการท่องเที่ยวอื่นในจังหวัดภูเก็ตแล้ว จะพบว่าบริษัทฯ
มีข้อได้เปรียบคู่แข่งขันอยู่มาก และเป็นจุดเด่นทางการตลาด ซึ่งสามารถสรุปได้ดังนี้

1. เป็นธุรกิจที่มีลักษณะไม่เหมือนธุรกิจอื่นในอุตสาหกรรมเดียวกัน
ที่มีการเน้นถึงเทคนิคที่ทันสมัยในการแสดงมากเป็นพิเศษ

2. มีขนาดการลงทุนสูง เพื่อสร้างความตระการตา ความสุข ความสนุก
และความสะดวกสบายให้แก่ผู้เข้าชม

3. ที่ตั้งของธุรกิจอยู่ในทำเลที่มีนักท่องเที่ยวจำนวนมากเป็นอันดับสามรองจากกรุงเทพฯ
และเชียงใหม่ และประกอบไปด้วยนักท่องเที่ยวมีศักยภาพในการใช้จ่ายสูง

4.
มีการดำเนินงานโดยผู้บริหารที่มีประสบการณ์ในการดำเนินงานของบริษัทใหญ่ประสบความสำเร็จมาแล้วเป็นเวลาหลายปี

5. เป็นธุรกิจความบันเทิงที่มีสาระ โดยเน้นที่จะให้ความสุข สนุกสนาน ต่อคนทุกชาติ ทุกภาษา
และทุกเพศ ทุกวัย

- ลักษณะลูกค้ากลุ่มเป้าหมาย

บริษัทได้กำหนดตลาดนักท่องเที่ยวที่เป็นกลุ่มเป้าหมายไว้คือ
กลุ่มนักท่องเที่ยวชาวต่างชาติที่เดินทางเข้าสู่ภูเก็ตเป็นเป้าหมายหลัก
และนักท่องเที่ยวคนไทยทั้งคนในท้องถิ่นและนักท่องเที่ยวจากภาคต่างๆ ทั่วประเทศเป็นเป้าหมายรอง
ลักษณะของนักท่องเที่ยวแต่ละกลุ่มมีความต้องการที่เหมือนกันคือ
ต้องการมาชมความงดงามทางธรรมชาติของเกาะภูเก็ตที่ได้ชื่อว่าเป็น “ไข่มุกแห่งอันดามัน”
และต้องการพักผ่อนภายใต้สิ่งอำนวยความสะดวกอย่างครบถ้วน ในด้านที่พัก อาหาร
และความสะดวกในการเดินทาง ลูกค้าที่เป็นชาวต่างชาติมักจะพักอยู่ที่ภูเก็ตนานกว่าลูกค้าคนไทย
แต่จังหวัดภูเก็ตยังขาดการให้บริการความบันเทิงที่มีมาตรฐานสากลในเวลากลางคืน
ดังนั้นการสร้างสถานบันเทิงขนาดใหญ่ของภูเก็ตแฟนตาซีจึงสามารถที่จะรองรับลูกค้าได้หลายประเภท
คือ

1. กลุ่มลูกค้าชาวต่างประเทศทั้งที่มากับบริษัทนำเที่ยว หรือมาเองเป็นครอบครัวและหมู่คณะ

2. กลุ่มลูกค้าคนไทยที่ต้องการพักผ่อนและชมความงามทางธรรมชาติของภูเก็ต

3. กลุ่มลูกค้าที่เดินทางเป็นหมู่คณะเพื่อการประชุม สัมมนา และจัดกิจกรรมท่องเที่ยวร่วมกัน

4. กลุ่มลูกค้าท้องถิ่นและจังหวัดใกล้เคียงที่ต้องการชมความบันเทิงใหม่ๆ ที่แปลกออกไป

- การจำหน่ายและช่องทางการจัดจำหน่าย

เนื่องจากกิจกรรมของภูเก็ตแฟนตาซีเป็นกิจกรรมแนวใหม่ที่เริ่มจะมีขึ้นในประเทศไทยเป็นครั้งแรก
ดังนั้นบริษัทย่อยจึงได้กำหนดแผนงานในการจัดจำหน่าย ซึ่งใช้ทั้ง Pull และ Push Strategies
เพื่อสร้างความรู้ให้แก่นักท่องเที่ยวเกี่ยวกับผลิตภัณฑ์และการให้บริการที่ภูเก็ตแฟนตาซีได้จัดทำขึ้น

แผนงานในการจัดจำหน่ายดังกล่าวประกอบด้วย

  1. จัดให้มีเจ้าหน้าที่ส่วนงานตลาดที่สามารถติดต่อกับลูกค้ากลุ่มเป้าหมายที่แบ่งออกเป็น
  กลุ่มบริษัททัวร์ กลุ่มมัคคุเทศก์โรงแรม กลุ่มนักท่องเที่ยวในประเทศ โดยเฉพาะ

  2. ประชาสัมพันธ์ผ่านสื่อโฆษณาต่างๆ อย่างต่อเนื่อง ก่อนและหลังการเปิดการแสดง
  เพื่อให้มีการรับรู้ในผลิตภัณฑ์และการให้บริการ

  3. ชักจูงให้คนในท้องถิ่นและจังหวัดใกล้เคียงได้มีโอกาสเข้าชม
  เพื่อเป็นการประชาสัมพันธ์ในลักษณะการบอกกล่าวต่อ
  และเพื่อสร้างความภาคภูมิใจให้กับคนท้องถิ่นที่ได้มีจัดการแสดงที่ยิ่งใหญ่ขึ้นในจังหวัด

ลูกค้าของภูเก็ตแฟนตาซีเป็นลูกค้ารายย่อยเช่นเดียวกับซาฟารีเวิลด์
จึงไม่มีลูกค้ารายใดที่บริษัทย่อยมีมูลค่าการจำหน่ายสูงกว่าร้อยละ 10 ของรายได้รวมของบริษัท

- สภาพการแข่งขันภายในอุตสาหกรรม

การดำเนินธุรกิจของภูเก็ตแฟนตาซีที่ให้บริการด้านความบันเทิงความสะดวกสบายในอาคารโรงละคร
และในอาคารภัตตาคาร
ภายในพื้นที่ที่จัดให้เป็นศูนย์รวมความบันเทิงขนาดใหญ่ที่สามารถรองรับผู้เข้าชมได้ประมาณ 10,000
คนต่อวันนั้น นับว่าเป็นศูนย์การแสดงขนาดใหญ่ที่ลงทุนโดยเอกชนเป็นรายแรกของประเทศ
นอกเหนือจากศูนย์ประชุมขนาดใหญ่ของรัฐบาล
และการที่ได้นำเอาการแสดงที่มีเอกลักษณ์เฉพาะมาประยุกต์กับเทคโนโลยีที่ทันสมัย
จึงถือได้ว่าเป็นกิจการที่ยังไม่มีคู่แข่งในทางธุรกิจ

  (3) การจัดหาผลิตภัณฑ์และบริการ

การให้บริการของภูเก็ตแฟนตาซี แบ่งได้เป็น 4 ประเภท คือ การแสดง
การจำหน่ายอาหารและเครื่องดื่ม การจำหน่ายสินค้าที่ระลึก และการให้บริการรถรับส่ง ดังนี้

1) ความสามารถในการให้บริการ

- การแสดง

การแสดงในโรงละครใช้เวลารอบละประมาณ 80 นาที
ในช่วงเวลากลางคืนสามารถแสดงได้ไม่ต่ำกว่า 3 รอบ โดยเริ่มการแสดงรอบแรกตั้งแต่เวลา
18.30 น. และจบการแสดงในรอบสุดท้ายประมาณเวลา 23.00 น.
และหากมีผู้เข้าชมเต็มตามจำนวนที่นั่งในโรงละครที่จุประมาณ 3,000 ที่นั่งแล้ว
ในแต่ละวันจะสามารถรองรับนักท่องเที่ยวได้ประมาณ 9,000 คน นอกจากนั้น
หากในฤดูกาลที่มีนักท่องเที่ยวที่เข้าสู่ภูเก็ตโดยทางเรือมาก
ก็อาจจะเปิดการแสดงในรอบเย็นประมาณ 16.30 น. เพิ่มขึ้นอีก 1 รอบได้
ทำให้ความสามารถในการให้บริการในแต่ละวันสูงสุดจะเป็นประมาณ 12,000 คน
ถ้าเปิดให้บริการปีละ 300 วัน ก็จะสามารถรองรับนักท่องเที่ยวได้ไม่ต่ำกว่าปีละประมาณ 3.6
ล้านคน

- การจำหน่ายอาหารและเครื่องดื่ม

เพื่อรองรับจำนวนผู้เข้าชมการแสดงในแต่ละรอบ
ให้สามารถหมุนเวียนกันรับประทานอาหารได้อย่างทั่วถึง
ภูเก็ตแฟนตาซีจึงได้ก่อสร้างภัตตาคารปรับอากาศขนาดใหญ่ที่สามารถจะรองรับผู้ใช้บริการในคราวเดียวกันได้ประมาณ
4,000 คน และสามารถที่จะดัดแปลงใช้เป็นสถานที่ประชุมและจัดเลี้ยงในโอกาสต่างๆ ได้ด้วย

- การจำหน่ายสินค้าที่ระลึก

เพื่อให้นักท่องเที่ยวที่เข้ามาชมการแสดงและรับประทานอาหาร
สามารถที่จะใช้เวลาในช่วงกลางคืนพักผ่อนและเพลิดเพลินกับบรรยากาศของสถานที่ที่ตกแต่งด้วยแสงและสีอันตระการตา
ภูเก็ตแฟนตาซีจึงได้สร้างร้านขายสินค้าที่ระลึกจำนวน 16
ร้านเพื่อขายสินค้าที่ระลึกที่มีคุณภาพและหลากหลายชนิด เพื่อให้นักท่องเที่ยวได้เลือกซื้อ นอกจากนั้น
ในบริเวณเดียวกันก็ได้สร้างและตกแต่งลานเกมส์เพื่อให้ผู้เข้าชมได้เพลิดเพลิน
และสนุกสนานกับการเล่นเกมส์ต่างๆ ที่ส่วนใหญ่ได้นำเข้าจากต่างประเทศ

- การให้บริการรถรับส่ง

เพื่อความสะดวกในการเดินทางเข้าสู่ภูเก็ตแฟนตาซี
บริษัทได้จัดรถตู้ปรับอากาศเพื่อรับส่งผู้เข้าชมไว้เป็นจำนวน 69 คัน
แต่ละคันมีวิทยุประจำรถเพื่อสื่อสารและอำนวยความสะดวกให้แก่ผู้เข้าชมที่ไม่ได้เดินทางมาเป็นหมู่คณะ
รถรับส่งนี้สามารถให้บริการรวมแล้วได้ประมาณคืนละไม่ต่ำกว่า 2,700 คน

2) การจัดหาวัตถุดิบหรือผลิตภัณฑ์เพื่อจำหน่าย

ภูเก็ตแฟนตาซี เป็นธุรกิจที่ให้ความบันเทิงในด้านการแสดง องค์ประกอบของการจัดแสดงที่สำคัญคือ
นักแสดงและการจัดทำฉากการแสดง ในด้านการจัดหานักแสดง
บริษัทได้ประกาศรับสมัครและคัดเลือกผู้ที่มีความรู้พื้นฐานและมีประสบการณ์ในการแสดงจากทั่วประเทศ
ในช่วงก่อนเปิดการแสดงประมาณ 6 เดือน
บริษัทได้ฝึกฝนนักแสดงที่ได้คัดเลือกไว้ทั้งที่เป็นตัวจริงและตัวสำรองอย่างหนัก
เพื่อให้มั่นใจได้ว่าจะสามารถแสดงได้ดี
การติดตั้งฉากและอุปกรณ์การแสดงได้ดำเนินการโดยผู้เชี่ยวชาญทั้งชาวต่างประเทศและชาวไทยที่มีประสบการณ์
เมื่อการติดตั้งเสร็จสมบูรณ์แล้วไม่มีอุปกรณ์หรือวัตถุดิบที่สำคัญที่จะต้องจัดซื้ออีก
นอกจากวัสดุสิ้นเปลืองที่ใช้ในการแสดงเช่น ดินปืนที่ใช้ในพลุ และดอกไม้เพลิง ที่หาซื้อได้ไม่ยากนัก

ในส่วนของการจัดหาสินค้าที่ระลึกมาจำหน่าย สินค้าส่วนใหญ่เป็นสินค้าพื้นเมือง
และสินค้าประเภทหัตถกรรมของไทย
บริษัทได้กระจายแหล่งซื้อออกไปตามชนิดของสินค้าประเภทต่างๆ โดยคัดเลือกจากแหล่งที่มีคุณภาพดี
เพื่อมิให้มีการผูกขาดการจำหน่ายโดยผู้จำหน่ายรายหนึ่งรายใด

3) ขั้นตอนและเทคโนโลยีการผลิต

แนวความคิดในการจัดการแสดงภายในโรงละครพร้อมกับให้บริการอาหารและเครื่องดื่ม
เกิดจากการเยี่ยมชมการแสดงในหลายประเทศที่เป็นที่นิยมของนักท่องเที่ยว
โดยเฉพาะในเรื่องการใช้เทคนิคที่ทันสมัยประกอบการแสดง เช่นที่ ลาสเวกัส สหรัฐอเมริกา
และที่กรุงปารีส ฝรั่งเศส เป็นต้น
ภูเก็ตแฟนตาซีมีความมุ่งมั่นในการที่จะจัดการแสดงให้มีมาตรฐานเทียบเท่ากับการแสดงในประเทศดังกล่าว
จึงได้เตรียมการในด้านการจัดหาพื้นที่ การก่อสร้าง การจัดการแสดง
ซึ่งได้นำเอาเทคโนโลยีที่ทันสมัยมาประกอบการแสดงอย่างเป็นขั้นตอน
ในการนี้ได้มีการติดต่อกับบริษัทที่ผลิตอุปกรณ์และจัดการแสดงให้กับสวนสนุกที่สำคัญ เช่น Universal
Studios, Disneyland รวมทั้งผู้จัดการแสดงระบบอิลลูชั่นให้กับการแสดงในลาสเวกัส เป็นต้น
บริษัทได้สั่งซื้ออุปกรณ์และให้บริษัทเหล่านั้นมาดำเนินการติดตั้งและฝึกสอนนักแสดงจนมีความเชี่ยวชาญและชำนาญ
และเพื่อให้มั่นใจได้ว่าการก่อสร้างและติดตั้งอุปกรณ์ต่างๆ นั้นได้ดำเนินไปอย่างมีประสิทธิภาพ
บริษัทได้จ้างผู้เชี่ยวชาญที่มีประสบการณ์ทั้งในและต่างประเทศให้เป็นผู้ควบคุม
ดูแลและตรวจสอบการดำเนินงานด้วย

ส่วนการให้บริการอื่น เช่น บริการอาหารเครื่องดื่ม และบริการรถรับส่ง
ไม่จำเป็นต้องอาศัยการผลิตที่สลับ ซับซ้อน บริษัทได้เน้นการให้บริการที่ดีและมีมาตรฐานเป็นหลัก